Doložka vybraných vplyvov

1.	Základné údaje	
Názov materiálu	
Legislatívny zámer zákona o sčítaní obyvateľov domov a bytov v roku 2021
	
Predkladateľ (a spolupredkladateľ)	
Štatistický úrad Slovenskej republiky
	
Charakter predkladaného materiálu	☐	Materiál nelegislatívnej povahy	
	☒	Materiál legislatívnej povahy	
	☐	Transpozícia práva EÚ	
V prípade transpozície uveďte zoznam transponovaných predpisov:

Termín začiatku a ukončenia PPK	20. 10. 2017 – 06. 11. 2017	
Predpokladaný termín predloženia na MPK*	10.11.2017	
Predpokladaný termín predloženia na Rokovanie vlády SR*	December 2017	
	
2.	Definovanie problému	

Sčítanie obyvateľov, domov a bytov v roku 2021 (ďalej aj „SODB 2021“) je národným a celospoločenským záväzkom Slovenskej republiky a je jedinečnou možnosťou ako získať vzájomne prepojené, spoľahlivé, porovnateľné údaje a informácie o stave spoločnosti, o jej demografických, sociálno-ekonomických a kultúrnych štruktúrach, o životných podmienkach obyvateľov a bývaní. Sčítanie je zdrojom aktuálnych informácií, ktoré vláda, podnikatelia, tvorcovia politík na štátnej a lokálnej úrovni používajú pre plánovanie a rozdeľovanie služieb, financií a iných prostriedkov vo všetkých oblastiach v rámci Slovenskej republiky. Tieto informácie podporujú plánovanie, administratívu, rozvoj politík a vyhodnocovanie aktivít vlády a iných užívateľov.

Sčítanie obyvateľov, domov a bytov je obsahovo najrozsiahlejšie štatistické zisťovanie, ktorým sa na Slovensku spravidla každých desať rokov získavajú údaje o obyvateľoch, domoch a bytoch. SODB 2021 bude súčasťou celosvetového programu populačných, domových a bytových cenzov pod záštitou Európskej únie a Organizácie Spojených národov. Z nariadenia Európskeho parlamentu a Rady (ES) č. 763/2008 z 9. júna 2008 o sčítaní obyvateľov, domov a bytov (Ú. v. EÚ L 218, 13.8.2008), ktoré Eurostat ponechal v platnosti aj pre rok 2021, členským štátom EÚ vyplýva povinnosť uskutočniť sčítanie v tom istom roku (2021) a zisťovať v ňom údaje podľa rovnakých, resp. porovnateľných definícií. So SODB 2021 súvisia ďalšie tri nariadenia EÚ schválené v roku 2017.

Sčítanie obyvateľov, domov a bytov je jediné štatistické zisťovanie, ktorého obsah, rozsah a spôsob vykonania ustanovuje osobitný zákon. V § 15 zákona č. 540/2001 Z. z. o štátnej štatistike v znení neskorších predpisov sa uvádza, že „Sčítanie obyvateľov, domov a bytov upravuje osobitný zákon.“ Posledné sčítanie upravoval zákon č. 263/2008 Z. z. o sčítaní obyvateľov, domov a bytov v roku 2011 a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov. Z uvedeného je zrejmé, že pre budúce sčítanie obyvateľov, domov a bytov v roku 2021 musí byť prijatý nový zákon. 

V zmysle Legislatívnych pravidiel vlády Slovenskej republiky Štatistický úrad SR ako predkladateľ pred prípravou návrhu nového zákona, ktorým sa má upraviť oblasť spoločenských vzťahov doteraz právom neupravenú, vypracúva legislatívny zámer. Predloženie legislatívneho zámeru zákona o sčítaní obyvateľov, domov a bytov v roku 2021 je zahrnuté do Plánu legislatívnych úloh vlády SR na mesiac december v roku 2017.   
Legislatívny zámer zákona o Sčítaní obyvateľov, domov a bytov v roku 2021 (ďalej aj „legislatívny zámer zákona“) reaguje na Programové vyhlásenie vlády Slovenskej republiky na roky 2016 – 2020, v ktorom sa vláda zaviazala, že podporí SODB 2021 a „...bude pri tom dbať na zníženie administratívnej záťaže obyvateľov.“ Návrh legislatívneho zámeru priamo nadväzuje na materiál Informácia o Sčítaní obyvateľov, domov a bytov 2021 v Slovenskej republike, ktorý vláda Slovenskej republiky zobrala na vedomie 17. augusta 2016 a na Národný akčný plán Sčítania obyvateľov, domov a bytov 2021 na roky 2017 – 2020, ktorý vláda Slovenskej republiky schválila 1. marca 2017.

Legislatívny zámer zákona reflektuje prechod od tradičného sčítania k integrovanému sčítaniu a tiež nové trendy kombinovania rozvoja a využitia administratívnych zdrojov údajov s flexibilitou štatistickej produkcie smerom k naplneniu nových potrieb.
	
3.	Ciele a výsledný stav	
Predložený legislatívny zámer zákona o Sčítaní obyvateľov, domov a bytov v roku 2021 obsahuje zdôvodnenie vypracovania nového zákona, analýzu platného právneho stavu (právny akty EÚ, národná legislatíva, ostatné vládne dokumenty), predpokladaný obsah a systematiku zákona o SODB 2021. 

Legislatívny zámer predbežne vymedzuje základne pojmy, proces, ktorý reflektuje potreby integrovaného SODB 2021 v súlade so súvisiacou národnou a európskou legislatívou, zmieňuje sa o stanovení práv a povinností Štatistického úradu Slovenskej republiky, štátnych orgánov, orgánov územnej samosprávy, fyzických osôb a právnických osôb. 

Budúce sčítanie si vyžaduje sústrediť sa na etapu jeho prípravy, overenie nových metód a nástrojov, partnerstvo a spoluprácu s viacerými subjektmi verejnej a štátnej správy a tiež na transparentnú komunikáciu s občanmi. Predloženie samotného návrhu zákona predkladateľ predpokladá v roku 2019.

Prijatím zákona o SODB 2021 sa vytvorí nevyhnutný predpoklad na zrealizovanie SODB 2021 a splnenie povinnosti voči Eurostatu a ostatným medzinárodným, ale aj národným požiadavkám na smerodajné a kvalitné dáta. V zmysle súčasného stavu poznania bude tiež brať do úvahy známe východiská o realizácii sčítania v krajinách EÚ po roku 2021.

4.	Dotknuté subjekty	

Štatistický úrad SR, Ministerstvo vnútra SR, Ministerstvo školstva, vedy, výskumu a športu SR, Ministerstvo zahraničných vecí a európskych záležitostí SR, Ministerstvo dopravy a výstavby SR, Ministerstvo zdravotníctva SR, Ministerstvo spravodlivosti SR, Ministerstvo práce sociálnych vecí a rodiny SR, Ministerstvo životného prostredia, Ministerstvo obrany SR, Úrad geodézie, kartografie a katastra SR, Generálne riaditeľstvo Zboru väzenskej a justičnej stráže, Sociálna poisťovňa, Úrad pre dohľad nad zdravotnou starostlivosťou, Ústredie práce, sociálnych vecí a rodiny, Finančné riaditeľstvo SR, orgány miestnej štátnej správy, orgány územnej samosprávy a ostatné povinné osoby, ktorým vyplynú povinnosti súvisiace s prípravou a realizáciou SODB 2021. 
	
5.	Alternatívne riešenia	

Štatistický úrad SR v rámci prípravy konceptu zvažoval viaceré spôsoby vykonania SODB 2021. 
Rozhodnutie nepokračovať v realizácii tradičných sčítaní v SR (zber všetkých údajov priamo od obyvateľov) ovplyvnila najmä vysoká administratívna záťaž respondentov a rastúca miera neodpovedí na niektoré otázky zisťované v cenze. Sčítanie založené výlučne na registroch sa vzhľadom na ich aktuálny stav v SR nedá v roku 2021 na základe súčasného stavu uskutočniť.  Z hľadiska stanoveného cieľa „získať vzájomne prepojené, spoľahlivé, porovnateľné, unikátne údaje“ Štatistický úrad SR vylúčil aj realizáciu SODB 2021 s využitím údajov z dostupných administratívnych zdrojov a údajov z výberového zisťovania. Takýmto spôsobom realizované sčítanie by nielenže nezabezpečilo požadované údaje za všetky územné úrovne, znížilo by rozsah jedinečných údajov, čím by sa stratila ich historická porovnateľnosť, ale vzhľadom na nutnosť oslovenia veľkej výberovej vzorky by sa pri tomto spôsobe vykonania sčítania nedosiahol ani očakávaný efekt zníženia administratívnej záťaže obyvateľov.

Výhody tradičného sčítania a sčítania postaveného na administratívnych zdrojoch údajov najlepšie zohľadňuje integrované sčítanie, ktoré umožní kombinovať údaje získané od obyvateľov, z vybraných administratívnych zdrojov a registrov. Očakáva sa, že integrované sčítanie zvýši kvalitu údajov a informácií a tým, že sa využijú už existujúce zdroje údajov,  bude toto sčítanie v porovnaní s predchádzajúcimi cenzami efektívnejšie.
	
6.	Vykonávacie predpisy	
Predpokladá sa prijatie/zmena  vykonávacích predpisov?	☐  Áno	☒  Nie	
Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:
	
7.	Transpozícia práva EÚ 	
Uveďte, v ktorých ustanoveniach ide národná právna úprava nad rámec minimálnych požiadaviek EÚ spolu s odôvodnením.	
	
8.	Preskúmanie účelnosti**	
Uveďte termín, kedy by malo dôjsť k preskúmaniu účinnosti a účelnosti navrhovaného predpisu.
Uveďte kritériá, na základe ktorých bude preskúmanie vykonané.

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** nepovinné	
	
9.	Vplyvy navrhovaného materiálu	
Vplyvy na rozpočet verejnej správy	☐	Pozitívne	☐	Žiadne	☒	Negatívne	
    z toho rozpočtovo zabezpečené vplyvy	☐	Áno	☐	Nie	☒	Čiastočne	
Vplyvy na podnikateľské prostredie	☐	Pozitívne	☒	Žiadne	☐	Negatívne	
    z toho vplyvy na MSP	☐	Pozitívne	☒	Žiadne	☐	Negatívne	
Sociálne vplyvy	☐	Pozitívne	☒	Žiadne	☐	Negatívne	
Vplyvy na životné prostredie	☐	Pozitívne	☒	Žiadne	☐	Negatívne	
Vplyvy na informatizáciu	☐	Pozitívne	☒	Žiadne	☐	Negatívne	
Vplyvy na služby verejnej správy pre občana, z toho							
    vplyvy služieb verejnej správy na občana	☐	Pozitívne	☒	Žiadne	☐	Negatívne	
    vplyvy na procesy služieb vo verejnej správe	☐	Pozitívne	☒	Žiadne	☐	Negatívne	

10.	Poznámky	

	
11.	Kontakt na spracovateľa	

PhDr. Ľudmila Ivančíková, PhD., 
Štatistický úrad Slovenskej republiky, 
ludmila.ivancikova@statistics.sk 
+421 2 502 36 790
	
12.	Zdroje	

•	Zasadnutie analytického tímu na zabezpečenie využitia údajov a metaúdajov z registrov a administratívnych zdrojov údajov pre Sčítanie obyvateľov, domov a bytov 2021 (aktivita Národného akčného plánu Sčítania obyvateľov, domov a bytov 2021 na roky 2017 – 2020)
•	Pravidelné zasadnutia pracovnej skupiny predsedu ŠÚ SR na prípravu Sčítania obyvateľov, domov a bytov 2021
•	Pravidelné zasadnutia Riadiaceho výboru ŠÚ SR pre Sčítanie obyvateľov, domov a bytov 2021 
•	Pravidelné zasadnutia pracovnej skupiny generálneho tajomníka služobného úradu ŠÚ SR pre rozpočet Sčítania obyvateľov, domov a bytov 2021
•	Vyhodnotenia dotazníka o dostupných zdrojoch údajov z hľadiska ich možného využitia na účely Sčítania obyvateľov, domov a bytov 2021
•	Bilaterálne stretnutia s relevantnými zástupcami Ministerstva vnútra SR, Ministerstva práce, sociálnych vecí a rodiny SR, Ministerstva školstva, vedy výskumu a športu SR, Generálneho riaditeľstva zväzu väzenskej a justičnej stráže SR, Úradu geodézie, kartografie a katastra SR,  Sociálnej poisťovne, Úradu pre dohľad nad zdravotnou starostlivosťou, Finančného riaditeľstva SR, Združenia miest a obcí Slovenska, Únie miest Slovenska
•	Workshopy so zástupcami krajských pracovísk Štatistického úradu SR k jednotlivým etapám projektu SODB 2021
•	Workshopy so zástupcami samosprávy, zástupcami vybraných ústredných orgánov štátnej správy a iných spolupracujúcich subjektov, zástupcami vedeckej a akademickej obce, kde bol predstavený nový koncept cenzu 2021
•	Vyhodnotenie verejnej diskusie k obsahu SODB 2021
(http://sodb2021.statistics.sk/files/Vyhodnotenie_vyzva_SODB2021.pdf)

13.	Stanovisko Komisie pre posudzovanie vybraných vplyvov z PPK	

STANOVISKO KOMISIE
(predbežné pripomienkové konanie)

k návrhu

Legislatívny zámer zákona o sčítaní obyvateľov, domov a bytov v roku 2021

I. Úvod: Štatistický úrad SR dňa 20. Októbra 2017 predložil Stálej pracovnej komisii na posudzovanie vybraných vplyvov (ďalej len „Komisia“) na predbežné pripomienkové konanie materiál „Legislatívny zámer zákona o sčítaní obyvateľov, domov a bytov v roku 2021“. Materiál predpokladá negatívne vplyvy na rozpočet verejnej správy, ktoré sú čiastočne rozpočtovo zabezpečené, pozitívne vplyvy na podnikateľské prostredie vrátane pozitívnych vplyvov na MSP, pozitívne sociálne vplyvy a pozitívne vplyvy na informatizáciu.

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K analýze vplyvov na rozpočet verejnej správy
Predkladateľ vyznačil v doložke vybraných vplyvov negatívne vplyvy na rozpočet verejnej správy, čiastočne rozpočtovo zabezpečené. Analýza vplyvov nie je vypracovaná. V bode „10. Poznámky“ doložky vybraných vplyvov je uvedené, že legislatívny zámer popisuje východiská dizajnu SODB 2021, ktorého realizácia prinesie pozitíva a vplyv na verejné financie. Ďalej sa uvádza, že v súčasnej etape nie je možné predložiť návrh rozpočtu a detailný rozpočet s konkrétnymi vplyvmi na verejné financie bude súčasťou pripravovaného návrhu zákona. Termín predloženia návrhu zákona je stanovený na rok 2019. 

Vzhľadom na vyššie uvedené a v súlade s platnou Jednotnou metodikou na posudzovanie vybraných vplyvov žiada Komisia dopracovať analýzu vplyvov.

K analýze vplyvov na podnikateľské prostredie
Pokiaľ predkladateľ materiálu vyznačil akékoľvek vplyvy, je potrebné v zmysle Jednotnej metodiky na posudzovanie vybraných vplyvov vypracovať aj analýzu vplyvov, čiže v tomto prípade analýzu vplyvov na podnikateľské prostredie. 

V zmysle celkovej obsahovej náplne legislatívneho zámeru, ale aj toho, že samotný predkladateľ materiálu v doložke nakoniec konštatuje, že nie je možné identifikovať konkrétne vplyvy na podnikateľské prostredie, Komisia je toho názoru, že nie je potrebné vyznačiť v doložke vplyvov pozitívne vplyvy na podnikateľské prostredie, lebo pri tomto materiáli preukázateľné nie sú.

K doložke vybraných vplyvov
V súlade s metodickým postupom pre analýzu sociálnych vplyvov je potrebné v bode „9. Vplyvy navrhovaného materiálu“ doložky vybraných vplyvov označiť žiadne sociálne vplyvy namiesto pozitívnych sociálnych vplyvov.

III. Záver: Stála pracovná komisia na posudzovanie vybraných vplyvov vyjadruje 

nesúhlasné stanovisko

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.  

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do Doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.

Stanovisko Komisie sme akceptovali a materiál bol dopracovaný podľa pripomienok v bode II.